REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/161-20

10. novembar 2020. godine

B e o g r a d

ZAPISNIK

SA ŠESTE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 10. NOVEMBRA 2020. GODINE

Sednica je počela u 14 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Adam Šukalo, Veroljub Matić, Dragana Barišić, Branimir Spasić, Darko Laketić, Luka Kebara, Ivana Nikolić, Miroslav Kondić, Sandra Božić, Marina Raguš, Mira Petrović i Branimir Jovanović.

Sednici nisu prisustvovali članovi Odbora: Nebojša Bakarec, Đorđe Milićević, Uglješa Marković i Šaip Kamberi.

Na predlog predsednika, Odbor je većinom glasova utvrdio sledeći:

D n e v n i r e d:

1. Razmatranje Odluke Republičke izborne komisije o dodeli mandata narodnog poslanika radi popune upražnjenih poslaničkih mesta u Narodnoj skupštini, 02 Broj: 013-1540/20 od 10.11. 2020. godine.

Predsednik Odbora je je konstatovao da su svi prisutni primili Odluku Republičke izborne komisije o dodeli mandata Oliveri Ognjanović, Nini Pavićević i Vojislavu Vujiću. Ukazao je i da se sa predmetnom odlukom kao i o Uverenjima o izboru narodnih poslanika mogu upoznati u sisitemu e– parlament.

Predsednik Odbora je predložio da se Narodnoj skupštini podnese Izveštaj sa predlogom da Narodna skupština konstatuje potvrđivanje mandata novoizabranim narodnim poslanicima: Oliveri Ognjanović, Nini Pavićević i Vojislavu Vujiću.

Predsednik Odbora je predožio da u izveštaju bude određen predsednik Odbora za izvestioca na sednici Narodne skupštine.

Diskusije nije bilo.

Odbor je na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je konstatovao da su prestankom mandata narodnom poslaniku Marku Đuriću, izabranom sa Izborne liste ALEKSANDAR VUČIĆ – ZA NAŠU DECU i narodnim poslanicima Novici Tončevu i Mariji Jovanović, izabranim sa Izborne liste IVICA DAČIĆ - ''Socijalistička partija Srbije (SPS), Jedinstvena Srbija (JS) - Dragan Marković Palma'', ostala upražnjena poslanička mesta u Narodnoj skupštini, u skladu sa odredbom člana 88. Zakona o izboru narodnih poslanika.

Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i uverenja o izboru narodnih poslanika Olivere Ognjanović, izabrane sa Izborne liste ALEKSANDAR VUČIĆ – ZA NAŠU DECU; Nine Pavićević i Vojislava Vujića, izabranih sa Izborne liste IVICA DAČIĆ - ''Socijalistička partija Srbije (SPS), Jedinstvena Srbija (JS) - Dragan Marković Palma'' i utvrdio da su podaci o izboru narodnih poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanim narodnim poslanicima.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranim narodnim poslanicima Oliveri Ognjanović, Nini Pavićević i Vojislavu Vujiću.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

\*\*\*

Sednica je završena u 14,05 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović